รัฐบาลไทย-ข่าวทำเนียบรัฐบาล-สมเด็จพระเทพรัตนราชสุดาฯ สยามบรมราชกุมารี ทรงพระกรุณาโปรดเกล้าฯ พระราชทานข้าวสาร 30 ตัน เพื่อใช้ในงานพระราชพิธีบำเพ็ญพระราชกุศล พระบาทสมเด็จพระปรมินทรมหาภูมิพลอดุลยเดช
วันศุกร์ที่ 23 มิถุนายน 2560
สมเด็จพระเทพรัตนราชสุดาฯ สยามบรมราชกุมารี ทรงพระกรุณาโปรดเกล้าฯ พระราชทานข้าวสาร 30 ตัน เพื่อใช้ในงานพระราชพิธีบําเพ็ญพระราชกุศล พระบาทสมเด็จพระปรมินทรมหาภูมิพลอดุลยเดช
นายกรัฐมนตรี เป็นประธานในพิธีรับมอบข้าวสารพระราชทานจากสมเด็จพระเทพรัตนราชสุดาฯ สยามบรมราชกุมารี ทรงพระกรุณาโปรดเกล้าฯ พระราชทานข้าวสาร จํานวน 30 ตัน เพื่อใช้ในงานพระราชพิธีบําเพ็ญพระราชกุศล พระบาทสมเด็จพระปรมินทรมหาภูมิพลอดุลยเดช บรมนาถบพิตร
วันนี้ (23 มิ.ย.60) เวลา 14.00 น. ณ ห้องสีงาช้าง ตึกไทยคู่ฟ้า ทําเนียบรัฐบาล พลเอก ประยุทธ์ จันทร์โอชา นายกรัฐมนตรี เป็นประธานในพิธีรับมอบข้าวสารพระราชทานจากสมเด็จพระเทพรัตนราชสุดาฯ สยามบรมราชกุมารี ทรงพระกรุณาโปรดเกล้าฯ พระราชทานข้าวสาร จํานวน 30 ตัน เพื่อใช้ในงานพระราชพิธีบําเพ็ญพระราชกุศล พระบาทสมเด็จพระปรมินทรมหาภูมิพลอดุลยเดช บรมนาถบพิตร ซึ่งข้าวสารดังกล่าวเป็นข้าวจากศูนย์ข้าวชุมชนทั่วประเทศ ที่กรมการข้าวได้น้อมเกล้าน้อมกระหม่อมถวายสมเด็จพระเทพรัตนราชสุดาฯ สยามบรมราชกุมารี ในโอกาสที่เสด็จพระราชดําเนินไปทรงเปิดงาน “วันข้าวและชาวนาแห่งชาติ” ประจําปี 2560 ณ กรมการข้าว เมื่อวันที่ 3 มิถุนายน 2560 ทั้งนี้ ทรงพระกรุณาโปรดเกล้าฯ พระราชทานข้าวสาร จํานวนดังกล่าว ให้สํานักงานปลัดสํานักนายกรัฐมนตรี เพื่อใช้ในงานพระราชพิธีบําเพ็ญพระราชกุศลฯ โดยมี นายออมสิน ชีวะพฤกษ์ รัฐมนตรีประจําสํานักนายกรัฐมนตรี พลเอก ฉัตรชัย สาริกัลยะ รัฐมนตรีว่าการกระทรวงเกษตรและสหกรณ์ นางสาวเรณูตังคจิวางกูร รองเลขาธิการนายกรัฐมนตรีฝ่ายการเมือง นายจิระชัย มูลทองโร่ย ปลัดสํานักนายกรัฐมนตรี นางพัชราภรณ์ อินทรียงค์ รองปลัดสํานักนายกรัฐมนตรี นายธนิตย์ อเนกวิทย์ รองปลัดกระทรวงเกษตรและสหกรณ์ นายอนันต์ สุวรรณรัตน์อธิบดีกรมการข้าวนายสุวัฒน์ เรียระมั่นคง รองอธิบดีการข้าว และเจ้าหน้าที่ที่เกี่ยวข้องเข้าร่วมพิธี
นายกรัฐมนตรี เดินทางถึงห้องสีงาช้าง ได้เข้าประจําที่ที่จัดเตรียมไว้ เพื่อถวายคํานับพระบรมฉายาลักษณ์สมเด็จพระเทพรัตนราชสุดาฯ สยามบรมราชกุมารี และรับข้าวสารพระราชทานจากพานหน้าพระบรมฉายาลักษณ์ฯ
จากนั้น นายกรัฐมนตรี ส่งมอบข้าวพระราชทานให้นายออมสิน ชีวะพฤกษ์ รัฐมนตรีประจําสํานักนายกรัฐมนตรี ในฐานประธานคณะอนุกรรมการฝ่ายรับรองและบริการงานพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช
นางพัชราภรณ์ฯ ได้กล่าวว่า นายกรัฐมนตรีมีบัญชาให้สํานักงานปลัดสํานักนายกรัฐมนตรี พิจารณาจัดสรรข้าวพระราชทานดังกล่าว และข้าวสารที่ประชาชนนํามามอบผ่านสํานักงานปลัดสํานักนายกรัฐมนตรีก่อนหน้านี้ ประมาณ 140 ตัน (140,000 กิโลกรัม) รวมทั้งสิ้นประมาณ 170 ตัน (170,000 กิโลกรัม) ไปใช้ในงาน พระราชพิธีพระบรมศพ พระบาทสมเด็จพระปรมินทรมหาภูมิพลอดุลยเดช บรมนาถบพิตร เพื่อนําไปปรุงอาหารจัดสรรให้ตามเต็นท์อาหารพระราชทาน กองมหาดเล็ก กองชาวที่ กลุ่มจิตอาสา และซุ้มวางดอกไม้จันทน์ทุกจุด ทั้งในกรุงเทพมหานคร และปริมณฑล และทุกจังหวัด สําหรับประชาชนที่มาถวายสักการะและร่วมพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช บรมนาถบพิตร รวมถึงจัดเลี้ยงเจ้าหน้าที่ริ้วขบวนและเจ้าหน้าที่ที่เกี่ยวข้องต่อไป
สําหรับการพิจารณาจัดสรรข้าวสารพระราชทาน จํานวน 30 ตัน (3,000 กิโลกรัม) รวมถึงข้าวสารที่ประชาชนนํามาบริจาคผ่านสํานักงานปลัดสํานักนายกรัฐมนตรีดังกล่าว เพื่อนําไปใช้ในพระราชพิธีบําเพ็ญพระราชกุศลพระบาทสมเด็จพระปรมินทรมหาภูมิพลอดุลยเดช บรมนาถบพิตร มีดังนี้
1) ช่วงพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช บรมนาถบพิตร ได้มีการวางแผนจัดสรรข้าวสารพระราชทานและข้าวสารที่ประชาชนนํามาบริจาคเพื่อบริการประชาชน ดังนี้ (1) ชุ้มวางดอกไม้จันทน์ขนาดใหญ่ จํานวน 16 ซุ้ม ๆ ละ 1,200 กิโลกรัม (2) ซุ้มวางดอกไม้จันทน์ขนาดกลาง จํานวน 28 ซุ้ม ๆ ละ 1,000 กิโลกรัม และ (3) วัดต่าง ๆ ในกรุงเทพมหานครและปริมณฑล จํานวน 64 วัด ๆ ละ 300 กิโลกรัม
2) เต็นท์อาหารพระราชทาน กองหมาดเล็ก กองชาวที่ เพื่อจัดเลี้ยงประชาชนในช่วงถวายสักการะและพระราชพิธีถวายพระเพลิงฯ รวมถึงจัดเลี้ยงเจ้าหน้าที่ริ้วขบวนและเจ้าหน้าที่ที่เกี่ยวข้อง จํานวน 10,000 กิโลกรัม
3) ช่วงถวายสักการะ ตลอดระยะเวลา 3 เดือนจนถึงวันที่ 30 กันยายน 2560 เพื่อมอบให้จิตอาสาที่จัดเลี้ยง จํานวน 3,600 กิโลกรัม
4) สํานักงานปลัดสํานักนายกรัฐมนตรีจะประสานกระทรวงมหาดไทย เพื่อส่งมอบข้าวสารให้แก่ทุกจังหวัด รวม 76 จังหวัด ๆ ละ 1,000 กิโลกรัม เพื่อนําไปจัดเลี้ยงประชาชนในวันถวายพระเพลิงฯ
---------------------
กลุ่มประชาสัมพันธ์และเผยแพร่ สํานักโฆษก